Diari Oficial de la Generalitat Valenciana


Sumari del DOGV 8952, del 14-11-2020 (2020/9693)

DECRET 174/2020, de 30 d'octubre, del Consell, d'aprovació del Reglament Orgànic i Funcional de la Conselleria de Sanitat Universal i Salut Pública
---------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2020/10/30/174/dof/vci/html**

### Dades del document

Número de DOGV
:   8952

Data del DOGV
:   14-11-2020

Secció del DOGV
:   I. DISPOSICIONS GENERALS

Número del document
:   2020/9693


Data del document
:   30-10-2020

Organisme emissor
:   Conselleria de Sanitat Universal i Salut Pública

Tipus de document
:   Decret

Anàlisi jurídica

 Descriptors 

:   * Conselleria de Sanitat Universal i Salut Pública
    * administració regional
    * organització administrativa
    * salut pública
    * reglament intern
    * política sanitària
    * legislació

DECRET 174/2020, de 30 d'octubre, del Consell, d'aprovació del Reglament Orgànic i Funcional de la Conselleria de Sanitat Universal i Salut Pública [2020/9693]  
El Decret 5/2019, de 16 de juny, del president de la Generalitat, pel qual es determinen el número i la denominació de les conselleries, i les seues atribucions, estableix l'estructura bàsica de l'Administració del Consell.  
Un dels departaments que es configuren en aquesta estructura, és la Conselleria de Sanitat Universal i Salut Pública, a la qual s'assignen les competències en matèria de sanitat, salut pública, farmàcia, avaluació, investigació, qualitat i atenció al pacient.  
El Decret 7/2019, de 20 de juny, del president de la Generalitat, pel qual es determinen les secretaries autonòmiques de l'Administració del Consell, disposa com a òrgans superiors de la Conselleria de Sanitat Universal i Salut Pública, la Secretaria Autonòmica de Salut Pública i del Sistema Sanitari Públic, i la Secretaria Autonòmica d'Eficiència i Tecnologia Sanitària. I el Decret 105/2019, de 5 de juliol, del Consell, pel qual estableix l'estructura orgànica bàsica de la presidència i de les conselleries de la Generalitat, ordena en el seu Títol VII l'estructura i competències dels òrgans superiors i directius de la Conselleria de Sanitat Universal i Salut Pública.  
Com a conseqüència d'aquesta nova estructura departamental, de la delimitació i funcions del nivell superior i nivell directiu de la Conselleria, es fa necessari aprovar el seu reglament orgànic i funcional, tal com assenyala l'article 95 del Decret 105/2019, envers posterioritat desenvolupar mitjançant ordre de la persona titular de la conselleria, el nivell administratiu.  
Per tot això, de conformitat amb el que s'estableix amb els articles 28.f, 43 i 64 de la Llei 5/1983, de 30 de desembre, del Consell, a proposta de la consellera de Sanitat Universal i Salut Pública i prèvia deliberació del Consell, en la reunió del 30 d'octubre de 2020,  
  
DECRETE  
  
TÍTOL I  
Disposicions generals  
  
Article 1. Competències de la Conselleria de Sanitat Universal i Salut Pública  
1. La Conselleria de Sanitat Universal i Salut Pública és el departament del Consell encarregat de la direcció i execució de la seua política en matèria de sanitat, exercint les competències en matèria de sanitat, salut pública, farmàcia, avaluació, investigació, qualitat i atenció al pacient, que legalment té atribuïdes a aquest efecte.  
2. Territorialment, la conselleria s'organitza en serveis centrals i serveis perifèrics i, funcionalment, en òrgans superiors del departament, nivell directiu i nivell administratiu.  
3. Els serveis centrals estenen la seua competència a tot l'àmbit de la Comunitat Valenciana i les direccions territorials al respectiu àmbit provincial.  
  
Article 2. Òrgans superiors i del nivell directiu  
1. Sota la dependència de la persona titular del departament, la Conselleria de Sanitat Universal i Salut Pública està integrada pels següents òrgans superiors i òrgans directius:  
a) Secretaria Autonòmica de Salut Pública i del Sistema Sanitari Públic.  
b) Secretaria Autonòmica d'Eficiència i Tecnologia Sanitària.  
c) Sotssecretaria.  
d) Direcció General d'Assistència Sanitària.  
e) Direcció General de Farmàcia i Productes Sanitaris.  
f) Direcció General de Salut Pública i Addiccions.  
g) Direcció General de Règim Econòmic i Infraestructures.  
h) Direcció General d'Investigació i Alta Inspecció Sanitària.  
i) Direcció General de Planificació, Eficiència Tecnològica i Atenció al Pacient.  
j) Direcció General de Recursos Humans.  
Article 3. Nivell administratiu  
El nivell administratiu de la conselleria està constituït per totes les unitats que depenen directament dels òrgans superiors i del nivell directiu, respectivament, de la Conselleria de Sanitat Universal i Salut Pública, que es desenvoluparà reglamentàriament.  
  
TÍTOL II  
Estructura i funcions dels òrgans superiors i del nivell directiu i administratiu dels serveis centrals del departament  
  
  
Capítol I  
Persona titular de la conselleria  
  
Article 4. Competències de la persona titular de la conselleria  
1. La persona titular de la Conselleria de Sanitat Universal i Salut Pública, com a màxim òrgan superior del departament, exerceix totes les competències conferides per la Llei 5/1983 del Consell, així com qualsevol altra que li atorgue l'ordenament jurídic en l'àmbit competencial assignat a la Conselleria de Sanitat Universal i Salut Pública.  
  
2. La persona titular de la conselleria, sota la superior autoritat del Consell, assumeix la representació orgànica de la Conselleria de Sanitat Universal i Salut Pública davant tota classe d'institucions públiques i privades.  
  
Article 5. Gabinet de la persona titular de la conselleria  
1. El Gabinet de la persona titular de la conselleria és la unitat de suport, assessorament i assistència immediata a aquesta, de qui depén directament.  
2. El Gabinet de la persona titular de la conselleria té al seu càrrec el manteniment de les relacions de la persona titular del departament amb els alts òrgans i institucions de la Generalitat, de l'Estat i de les altres administracions públiques. També té al seu càrrec les relacions informatives i amb els mitjans de comunicació, així com el desenvolupament de quantes funcions se li encomanen. Al capdavant del Gabinet estarà la persona titular de la Direcció del Gabinet, que dirigirà i coordinarà les actuacions d'aquest.  
  
Article 6. Consell de Direcció  
1. El Consell de Direcció és l'òrgan col·legiat d'assessorament i assistència a la persona titular del departament en l'elaboració, coordinació i execució del programa d'actuacions del departament. Sota la seua presidència, el Consell de Direcció, està integrat per les persones titulars de les secretaries autonòmiques, de la sotssecretaria, de les direccions generals i del gabinet de la persona titular de la conselleria. Aquesta última exercirà la secretaria d'aquest consell.  
2. A les sessions del Consell de Direcció podran assistir, a més, les persones responsables de direccions territorials, subdireccions, serveis, centres, òrgans, unitats o ens adscrits al departament, quan la persona titular del departament el considere convenient.  
3. La persona titular del departament podrà acordar, sempre que ho considere convenient, la constitució d'altres òrgans o comissions de caràcter consultiu i d'assessorament per a matèries concretes o assumptes específics amb la composició que en cada cas determine.  
  
Article 7. Substitucions  
1. En els casos de vacant, absència o malaltia de la persona titular del departament, serà aplicable el que es disposa en l'apartat 1. i) de l'article 12 de la Llei 5/1983, de 30 de desembre, del Consell. Fins que es resolga la substitució, les funcions d'aquella persona com a titular del departament, a excepció de les quals li corresponen com a membre del Consell, seran exercides temporalment per les persones titulars de les secretaries autonòmiques en l'ordre de prelació previst en l'article 2 del present reglament.  
2. En els casos d'absència, vacant o malaltia d'alguna de les persones titulars de les secretaries autonòmiques o de la sotssecretaria de la conselleria, les seues competències seran exercides temporalment per qui ostente la titularitat de la secretaria autonòmica en l'ordre de prelació previst en l'article 2 del present reglament.  
3. En els casos d'absència, vacant o malaltia d'alguna de les persones titulars de les direccions generals, les seues competències seran exercides temporalment per qui ostente la titularitat de la secretaria autonòmica o de la sotssecretaria a la qual estiguen adscrites.  
4. En el cas que l'òrgan al qual, segons el que es disposa en els tres apartats anteriors, li corresponga la substitució, es trobe vacant o es trobe absent o malalt el seu titular, la substitució es portarà a efecte en el mateix ordre de prelació que s'estableix en l'article 2 del present reglament.   
5. El que s'estableix en els paràgrafs anteriors s'entén sense perjudici del que, en el seu cas, dispose la persona titular de la conselleria mitjançant resolució.  
  
Capítol II  
Secretaria Autonòmica de Salut Pública  
 i del Sistema Sanitari Públic  
  
Article 8. Secretaria Autonòmica de Salut Pública i del Sistema Sanitari Públic  
1. La persona titular de la Secretaria Autonòmica de Salut Pública i del Sistema Sanitari Públic, sota la dependència de la persona titular de la conselleria, i de conformitat amb el que es disposa per l'article 68 de la Llei 5/1983, de 30 de desembre, del Consell, assumeix les competències en matèria de salut pública, assistència sanitària, gestió i administració del sistema valencià de salut, dirigint i coordinant en matèria sanitària els centres directius i les unitats administratives que s'adscriguen sota la seua dependència; així com les funcions relatives a recursos farmacèutics, a la racionalització de l'ús del medicament i la coordinació de les actuacions i aplicació dels plans de salut de la Comunitat Valenciana.  
2. A la persona titular de la Secretaria Autonòmica li correspon així mateix resoldre els recursos que s'interposen contra les resolucions dels centres directius que estiguen sota la seua dependència i els actes de la qual no esgoten la via administrativa.  
3. De la Secretaria Autonòmica de Salut Pública i del Sistema Sanitari Públic depenen les següents direccions generals:  
a) Direcció General d'Assistència Sanitària.  
b) Direcció General de Farmàcia i Productes Sanitaris.  
c) Direcció General de Salut Pública i Addiccions.  
  
Article 9. Direcció General d'Assistència Sanitària  
La Direcció General d'Assistència Sanitària, sota la dependència de la Secretaria Autonòmica de Salut Pública i del Sistema Sanitari Públic, exerceix les competències establides en l'article 70 de la Llei 5/1983, de 30 de desembre, del Consell, així com les restants previstes en l'ordenament jurídic, en matèria de planificació i gestió dels recursos assistencials, programes i serveis sanitaris, gestió de l'activitat assistencial i dels centres sanitaris, atenció sanitària a la cronicitat, salut mental, urgències i emergències.  
  
Article 10. Direcció General de Farmàcia i Productes Sanitaris  
La Direcció General de Farmàcia i Productes Sanitaris, sota la dependència de la Secretaria Autonòmica de Salut Pública i del Sistema Sanitari Públic, exerceix les competències establides en l'article 70 de la Llei 5/1983, de 30 de desembre, del Consell, així com les restants previstes en l'ordenament jurídic, en matèria de planificació de recursos farmacèutics, ordenació farmacèutica, racionalització i control de l'ús del medicament, provisió i assistència farmacèutica, així com prestacions complementàries.  
  
Artículo 11. Direcció General de Salut Pública i Adiccions  
La Direcció General de Salut Pública i Addiccions, sota la dependència de la Secretaria Autonòmica de Salut Pública i del Sistema Sanitari Públic, exerceix les competències establides en l'article 70 de la Llei 5/1983, de 30 de desembre, del Consell, així com les restants previstes en l'ordenament jurídic, en matèria de coordinació de centres i programes de salut pública i estratègies de salut especialment orientades cap a la prevenció, protecció i promoció de la salut; vigilància i control epidemiològic; drogodependències i altres addicions; seguretat alimentària i totes aquelles actuacions que garantisquen la salut de la població.  
Capítol III  
Secretaria Autonòmica d'Eficiència i Tecnologia Sanitària  
  
Article 12. Secretaria Autonòmica d'Eficiència i Tecnologia Sanitària  
1. La persona titular de la Secretaria Autonòmica d'Eficiència i Tecnologia Sanitària, sota la dependència de la persona titular de la conselleria, i de conformitat amb el que es disposa per l'article 68 de la Llei 5/1983, de 30 de desembre, del Consell, assumeix les competències en matèria de coordinació i planificació sanitària, recursos econòmics, alta inspecció sanitària, acreditació, autorització i registre de centres, serveis i establiments sanitaris i d'investigació sanitària, prevenció de riscos laborals en l'àmbit sanitari, sistemes i tecnologies de la informació i la comunicació en l'àrea de sanitat, així com la planificació i avaluació d'aplicacions d'ús clínic.  
2. De la Secretaria Autonòmica d'Eficiència i Tecnologia Sanitària depenen les següents direccions generals:  
a) Direcció General de Règim Econòmic i Infraestructures.  
b) Direcció General de Direcció General d'Investigació i Alta Inspecció Sanitària.  
c) Direcció General de Planificació, Eficiència Tecnològica i Atenció al Pacient.  
  
Article 13. Direcció General de Règim Econòmic i Infraestructures  
La Direcció General de Règim Econòmic i Infraestructures, sota la dependència de la Secretaria Autonòmica d'Eficiència i Tecnologia Sanitària, exerceix les competències establides en l'article 70 de la Llei 5/1983, de 30 de desembre, del Consell, així com les restants previstes en l'ordenament jurídic, en matèria de gestió econòmica, pressupostària i comptable, costos i facturació, infraestructures i el seu manteniment, així com la coordinació i control de la gestió pressupostària i econòmica de les fundacions i consorcis adscrits a la Conselleria de Sanitat Universal i Salut Pública.  
  
Article 14. Direcció General d'Investigació i Alta Inspecció Sanitària  
La Direcció General d'Investigació i Alta Inspecció Sanitària, sota la dependència de la Secretaria Autonòmica d'Eficiència i Tecnologia Sanitària, exerceix les competències establides en l'article 70 de la Llei 5/1983, de 30 de desembre, del Consell, així com les restants previstes en l'ordenament jurídic, en matèria d'investigació i innovació sanitària, inspecció de la cartera de serveis del sistema sanitari valencià, acreditació, autorització i registre de centres, serveis i establiments sanitaris i d'investigació sanitària, tutela dels drets i deures de la ciutadania en matèria de salut i la inspecció de centres i serveis sanitaris públics i privats, el control i la inspecció de les prestacions de la seguretat social i farmacèutiques, així com el control i vigilància de l'activitat dels departaments de salut en règim de concessió.  
  
Article 15. Direcció General de Planificació, Eficiència Tecnològica i Atenció al Pacient  
La Direcció General de Planificació, Eficiència Tecnològica i Atenció al Pacient, sota la dependència de la Secretaria Autonòmica d'Eficiència i Tecnologia Sanitària, exerceix les competències establides en l'article 70 de la Llei 5/1983, de 30 de desembre, del Consell, així com les restants previstes en l'ordenament jurídic, en matèria de coordinació de les polítiques de salut recollides en el Pla de Salut de la Comunitat Valenciana, en matèria de planificació, seguiment i avaluació del sistema valencià de salut per a millorar l'eficàcia i l'eficiència en la gestió dels processos i en la prestació dels serveis, avaluació de les tecnologies sanitàries i els procediments clínics, qualitat assistencial i seguretat del pacient, col·laboració amb les associacions de pacients, de ciutadans i ciutadanes, i de voluntariat, vetlant pel compliment de la protecció dels drets de les i els pacients, assegurament i sistemes d'informació sanitària, sistemes i tecnologies de la informació i la comunicació en l'àrea de sanitat, així com la planificació i avaluació de les aplicacions d'ús clínic.  
Capítol III  
Sotssecretaria  
  
Article 16. Sotssecretaria  
1. Sota la directa dependència de la persona titular de la Conselleria, la Sotssecretaria té atribuïdes les competències i funcions establides per l'article 69 de la Llei 5/1983, de 30 de desembre, del Consell, així com la docència i formació del personal al servei del sistema valencià de salut, la tramitació dels procediments de responsabilitat patrimonial i l'exercici de la potestat disciplinària respecte del personal no estautario adscrit a la Conselleria de Sanitat Universal i Salut Pública, excepte en el cas que la sanció proposada siga la de separació del servei. Així mateix, la Sotssecretaria assumeix les funcions de la Junta Central de Suministres i la tramitació de la contractació per a l'aprovisionament de productes i serveis.  
2. De la Sotssecretaria depén directament la Direcció General de Recursos Humans.  
  
Article 17. Direcció General de Recursos Humans  
La Direcció General de Recursos Humans, sota la dependència de la Sotssecretaria, exerceix les competències establides en l'article 70 de la Llei 5/1983, de 30 de desembre, del Consell, així com les restants previstes en l'ordenament jurídic, en matèria de planificació dels recursos humans, gestió i tramitació dels assumptes relatius al personal al servei del sistema públic valencià de salut, prevenció de riscos laborals, registre, processos de selecció i provisió, assessorament jurídic i administratiu, relacions sindicals i condicions de treball, així com l'ordenació professional i el règim disciplinari del personal sanitari. Així mateix li correspon exercir la direcció del personal sanitari en virtut del que es disposa en l'article 69.3 de la Llei 5/1983.  
  
  
Disposició addicional  
  
Única. Incidència pressupostària  
La implantació i desenvolupament d'aquest decret no té cap incidència en la dotació dels capítols de despesa assignats a la conselleria amb competències en matèria de sanitat.  
  
  
Disposició transitòria  
  
Única. Unitats administratives  
Les unitats i llocs de treball de nivell administratiu romandran subsistents i continuaran donant el suport administratiu en relació amb aquells assumptes i expedients que els corresponga per raó de la matèria, sense perjudici de la competència per a resoldre dels òrgans que la tenen atribuïda, i la seua retribució es realitzarà amb càrrec als mateixos crèdits pressupostaris. Tot això fins que es duguen a terme les modificacions o actuacions que procedisquen en aquests, en el marc de la vigent normativa en matèria de funció pública per a la seua adequació a la nova estructura orgànica i sense perjudici que, posteriorment, siguen aprovades les relacions de llocs de treball adaptades a aquesta.  
  
  
  
Disposició derogatòria  
  
Única. Derogació normativa  
Queden derogades quantes disposicions d'igual o inferior rang s'oposen al present decret.  
  
  
Disposicions finals  
  
Primera. Habilitació normativa  
Es faculta a la persona titular de la Conselleria de Sanitat Universal i Salut Pública per a dictar quantes disposicions requerisca el desenvolupament i execució del present decret, en compliment del que es disposa en l'article 65 de la Llei 5/1983, de 30 de desembre, de Consell.  
  
Segona. Entrada en vigor  
El present decret entrarà en vigor l'endemà de la seua publicació en el Diari Oficial de la Generalitat Valenciana.  
  
València, 30 d'octubre de 2020.  
  
El president de la Generalitat  
XIMO PUIG I FERRER  
  
La consellera de Sanitat Universal i Salut Pública  
ANA BARCELÓ CHICO


Còpia Permalink ELI